ເຍົາວະຊົນລາວ 1.4 ລ້ານຄົນ ມີຄວາມສ່ຽງສູງ ທີ່ຈະມົ່ວສຸມກັບຢາເສບຕິດ
UNODC ປະ​ເມີນ​​ວ່າ ​​ເຍົາວະ​ຊົນ​ລາວ​ ​ກວ່າ 1.4 ລ້ານ​ຄົນ ຫຼື ປະມານ 51% ຂອງ​ເຍົາວະ​ຊົນລາວ ອາຍຸ​ຕໍ່າ​ກວ່າ 20 ​ປີ​ ​ ແມ່ນ​ຈັດ​ຢູ່​ໃນ​ກຸ່ມ​​ດັ່ງກ່າວ.
ຜູ້ແທນອົງການຄວບຄຸມຢາເສບຕິດແລະອາດຊະຍາກໍາແຫ່ງ ສະຫະປະຊາຊາດ UNODC ສໍານັກງານປະຈໍາປະເທດລາວ ໄດ້ຖະແຫຼງລາຍງານການປະເມີນສະພາບການ ກ່ຽວກັບຢາ ເສບຕິດຢູ່ໃນລາວ ໃນປັດຈຸບັນນີ້ວ່າ ການຊົມໃຊ້ຢາເສບຕິດ ຢູ່ໃນລາວມີທ່າອຽງເພີ່ມຫຼາຍຂຶ້ນ ແລະມີລະດັບຄວາມຮຸນແຮງ ສູງຂຶ້ນນັບມື້ທັງ ໃນເຂດຕົວເມືອງ ແລະເຂດຊົນນະບົດອີກດ້ວຍ ທັງນີ້ກໍເນື່ອງຈາກວ່າ ສະຖານະຂອງປະເທດລາວໃນປັດຈຸບັນ ບໍ່ພຽງແຕ່ຈະຍັງຄົງມີການລັກລອບປູກຝິ່ນເພີ່ມຂຶ້ນເທົ່ານັ້ນ ຫາກ ແຕ່ລາວຍັງຕົກເປັນທັງທາງຜ່ານຂອງການນຂົນສົ່ງຢາເສບຕິດ ໄປຍັງຕ່າງປະເທດ ແລະກາຍເປັນຕະຫຼາດຮອງຮັບຢາເສບຕິດຫຼາຍຂຶ້ນນັບມື້ອີກດ້ວຍ ຍ້ອນສະພາບການດັ່ງກ່າວນີ້ ຈຶ່ງເຮັດໃຫ້ອົງການ UNODC ປະເມີນວ່າ ມີເຍົາວະຊົນລາວ ຫຼາຍກວ່າ 1 4 ລ້ານຄົນ ຫຼືເທົ່າກັບ 51% ຂອງເຍົາວະຊົນລາວທີ່ມີອາຍຸຕໍ່າກວ່າ 20 ປີນັ້ນ ໄດ້ຖືກຈັດໃຫ້ຢູ່ໃນໃນກຸ່ມປະຊາຊົນທີ່ມີຄວາມສຸ່ມສ່ຽງຢ່າງສູງທີ່ຈະເຂົ້າໄປ ຫຍຸ້ງກ່ຽວກັບຢາເສບຕິດ ຍິ່ງໄປກວ່ານັ້ນ ຜູ້ແທນຂອງ UNODC ປະຈໍາລາວ ຍັງໄດ້ເນັ້ນຢໍ້າອີກດ້ວຍວ່າ ການທີ່ມີເຍົາວະຊົນລາວຊົມໃຊ້ຢາເສບຕິດຫຼາຍຂຶ້ນ ກໍຍັງເປັນສາເຫດທີ່ສໍາຄັນທີ່ເຮັດໃຫ້ລາວຕ້ອງປະເຊີນກັບບັນຫາອາດຊະຍາກໍາຫຼາຍຂຶ້ນນັບມື້ດ້ວຍເຊັ່ນກັນ ທັງນີ້ກໍເນື່ອງຈາກວ່າເກີນກວ່າ 80% ຂອງການກໍ່ອາດຊະຍາກໍາໃນລາວນັ້ນຕ່າງກໍລ້ວນ ແຕ່ເກີດຈາກຜູ້ຕ້ອງຫາທີ່ຊົມໃຊ້ຢາເສບຕິດນັ້ນເອັງ ທາງດ້ານທ່ານ ກຸ ຈັນສີນາ ຮັກສາການປະທານຄະນະກໍາມະການກວດກາແລະ ຄວບຄຸມຢາເສບຕິດແຫ່ງຊາດລາວກໍຍອມຮັບວ່າສະພາບການດັ່ງກ່າວນີ້ໃນລາວມີ ລະດັບຄວາມຮຸນແຮງຫຼາຍຂຶ້ນ ຈຶ່ງມີຄວາມຈໍາເປັນຢ່າງຍິ່ງທີ່ຈະຕ້ອງດໍາເນີນມາດ ຕະການທັງໃນດ້ານການລົດການຊົມໃຊ້ຢາເສບຕິດ ແລະປາບປາມການຄ້າຢາເສບຕິດໃຫ້ມີປະສິດທິພາບສູງຂຶ້ນຢ່າງແທ້ຈິງ ດ້ວຍການເຝິກອົບລົມເພື່ອເພີ່ມລະດັບຄວາມຮູ້ຄວາມສາມາດໃຫ້ກັບພະນັກງານລັດຖະບານທີ່ມີຄວາມຮັບຜິດຊອບ ກ່ຽວກັບບັນຫາຢາເສບຕິດໂດຍກົງ ດັ່ງທີ່ທ່ານ ກຸ ໄດ້ໃຫ້ການຊີ້ແຈງວ່າ: ກ່ອນໜ້ານີ້ ເຈົ້າໜ້າທີ່ຂັ້ນສູງໃນກະຊວງສຶກສາທິການ ແລະ ກິລາ ກໍໄດ້ໃຫ້ການຍອມຮັບວ່າ ບັນຫາອາດຊະຍາກໍາທີ່ເກີດຂຶ້ນ ໃນລາວໃນປັດຈຸບັນ ນອກຈາກຈະມີລະດັບຄວາມຮຸນແຮງຫຼາຍ ຂຶ້ນ ທັງຍັງເປັນອາດຊະຍາກໍາ ທີ່ມີຫຼາຍຮູບແບບ ແລະເກີດຂຶ້ນ ໃນທຸກວົງການແລ້ວ ກໍຍັງປາກົດວ່າມີເຍົາວະຊົນລາວ ທີ່ເປັນ ນັກຮຽນ-ນັກສຶກສາ ໄດ້ເຂົ້າໄປກ່ຽວຂ້ອງອາດຊະຍາກໍາຕ່າງໆ ເພີ່ມຫຼາຍຂຶ້ນອີກດ້ວຍ ສ່ວນສາເຫດທີ່ເຮັດໃຫ້ເຍົາວະຊົນລາວເຂົ້າໄປກ່ຽວຂ້ອງກັບການກໍ່ອາດຊະຍາກໍາ ຫຼາຍຂຶ້ນນັ້ນ ກໍໄດ້ຮັບການຢືນຢັນຈາກເຈົ້າໜ້າທີ່ຂັ້ນສູງຂອງລາວວ່າເປັນຍ້ອນບັນຫາທາງເສດຖະກິດທີ່ສົ່ງຜົນກະທົບຕໍ່ເນື່ອງໄປເຖິງບັນຫາທາງສັງຄົມ ເຊັ່ນ ບັນຫາການຢ່າຮ້າງໃນຄອບຄົວ ທີ່ສົ່ງຜົນກະທົບຕໍ່ເນື່ອງເຖິງລູກຫຼານ ແລະກໍເປັນ ເງື່ອນໄຂທີ່ນໍາໄປສູ່ການຕັ້ງເປັນກຸ່ມແກ໊ງຂອງເຍົາວະຊົນທີ່ມີການມົ່ວສຸມເສບຢາ ແລະພາກັນກໍ່ອາດຊະຍາກໍາໃນທີ່ສຸດ ທັງນີ້ໂດຍທາງການລາວປະມານການວ່າໃນປັດຈຸບັນ ມີເຍົາວະຊົນລາວຫຼາຍກວ່າ 5 ໝື່ນຄົນທີ່ຊົມໃຊ້ຢາເສບຕິດປະເພດຢາບ້າ ສ່ວນປະຊາຊົນບັນດາເຜົ່າອີກຫຼາຍ ກວ່າ 14,000 ຄົນ ກໍຕິດຢາຝິ່ນກັບທັງຍັງມີທ່າອຽງທີ່ຈະເພີ່ມຈໍານວນຫຼາຍຂຶ້ນ ຢ່າງຕໍ່ເນື່ອງອີກດ້ວຍ